Prof. Dan Kgwadi, visekanselier van die Noordwes-universiteit (NWU), het nog nie daarin geslaag om die steun van die gemeenskap van die Puk-kampus te kry vir die beleide en strategieë wat hy nastreef nie.
Volgens Venter lyk dit of Kgwadi se onuitgesproke logika oor die taalkwessie is dat die “probleem” van Afrikaans oor tyd opgelos sal word deur die NWU se aantreklikheid as ’n werk- en leeromgewing vir Afrikaanssprekendes te verminder.
Hy het gesê indien Kgwadi “demografiese transformasie” as nodig vir die NWU beskou, kan mens maar net wonder wat volgens hom die vereistes vir “diepe transformasie” is wat tot sosiale kohesie en nasiebou moet bydra.
Die universiteit het by navraag gesê hy is tans met die strategiese formulering en beplanning besig en dit sal nie in die media gedoen word nie. “Ons vertrou dat die media dit sal respekteer en ons die geleentheid sal gun om ons beplanning te doen ten einde te verseker dat ons sal voortbou op dit wat in die afgelope 10 jaar vermag is,” lui ’n verklaring.